
                                                                                              Departamentul Politici pentru Relaţia cu 

                                                                                              Românii de Pretutindeni

Anticiparea provocărilor de organizare pentru gestionarea procesului
electoral în vederea alegerilor parlamentare din 2016.
Oportunitatea sistemului de vot prin corespondență
· Luni, 22 februarie 2016 –

                                                          Sala Grigore Gafencu, sediul MAE

În data de 22 februarie 2016, la sediul Ministerului Afacerilor Externe, s-a desfăşurat o dezbatere publică intitulată „Anticiparea provocărilor de organizare pentru gestionarea procesului electoral în vederea alegerilor parlamentare din 2016. Oportunitatea sistemului de vot prin corespondență”.
Evenimentul a fost organizat de către Ministerul Afacerilor Externe, în cooperare cu Ministerul pentru Consultare Publică și Dialog Civic și cu Autoritatea Electorală Permanentă. 
La dezbatere, au participat ministrul delegat pentru relațiile cu românii de pretutindeni, Dan Stoenescu, ministrul consultării publice și dialogului civic, Victoria-Violeta Alexandru, vicepreședintele Autorității Electorale Permanente, Dan Vlaicu, secretarul general al Ministerului Afacerilor Externe, Sorin Moise, precum și directorul executiv al Companiei Naționale Poșta  Română, Andrei Stănescu. 
Din partea societății civile, au participat coordonatorul Agentiei de Monitorizare a Presei Active Watch, Paul Chioveanu, directorul Asociației Funky Citizens, Elena Calistru, precum și reprezentanți ai Grupului pentru Democrație Participativă, Centrului pentru Inovare Publică și ai Asociației Pro Democrația.
Reprezentanţii instituţiilor cu atribuţii în gestionarea procesului electoral pentru alegerile parlamentare din 2016

· au accentuat importanţa desfăşurării unei campanii de informare, cu caracter permanent, pentru promovarea modalităţilor de exercitare a dreptului de vot în rândul cetăţenilor români cu drept de vot din străinătate;
· au precizat că ordinul ministrului afacerilor externe privind documentele care atestă reşedinţa în străinătate a fost publicat deja pe site-ul MAE pentru a fi supus consultării publice;
· au reliefat necesitatea unor întâlniri periodice cu societatea civilă pentru dezbaterea pe teme electorale;
· au prezentat noutăţile aduse de cadrul normativ, mai exact posibilitatea înfiinţării de secţii de votare cu liste permanente, la solicitarea a cel puţin 100 de alegători, complementare celor deja existente în cadrul misiunilor diplomatice, oficiilor consulare şi institutelor culturale. Având în vedere că MAE poate înfiinţa noi secţii de votare doar în urma înscrierii în Registrul electoral cu menţiunea vot la secţie, campania de informare are un rol strategic;
· au subliniat şi noutatea existenţei unui Corp al experţilor electorali din străinătate, format din membrii misiunilor diplomatice, precum şi din cetăţeni români din diaspora, ceea ce implică o necesitate accentuată a cunoaşterii procedurilor şi a mecanismelor de atragere a participării la vot. În acest sens, a fost subliniată importanţa implicării românilor în desfăşurarea alegerilor, prin înscrierea în Corpul experţilor electorali din străinătate;
· au reamintit că a fost publicată Hotărârea de Guvern care stabileşte modelele, dimensiunile și condițiile de confecționare a documentelor necesare exercitării dreptului de vot prin corespondență care sunt transmise alegătorului (ex: model plic exterior, plic interior, certificat de alegător), precum şi o Hotărâre a AEP, care stabileşte modelul de cerere de înregistrare în Registrul electoral;

· au anunţat că va fi operaţionalizată, în cadrul call-center-ului Ministerului Afacerilor Externe, o secţiune referitoare la alegerile parlamentare din anul 2016, fiind o sursă de informare pentru cetăţenii români din diaspora; 
· au precizat că alegătorii români din străinătate vor putea vedea unde votează, pe portalul Registrului electoral, în mod similar cu alegătorii din ţară; 
· au anunţat constituirea unui grup guvernamental pentru monitorizarea procesului de vot prin corespondenţă, care va include instituţii cu atribuţii în domeniu.
Reprezentanţii societăţii civile

· au evidenţiat caracterul perfectibil al legii privind votul prin corespondenţă;
· au reliefat situaţia studenţilor care nu au documente de reşedinţă în momentul desfăşurării în perioada înscrierilor, fiind în vacanţă sau în curs de mutare a reşedinţei în străinătate;

· au accentuat importanţa unei campanii de informare, adaptată obiceiurilor de consum cetăţenilor români (promovarea informaţiilor prin companii aeriene, companii de telefonie mobile, magazine de produse româneşti, oficiile de transfer bancar, presa de limbă română din diaspora, asociaţiile studenţeşti, companii de transport colete);

· au propus ca unul dintre documentele justificative pentru atestarea domiciliului sau a reşedinţei, să fie, în cazul studenţilor români, şi scrisoarea de acceptare din partea universităţilor din străinătate sau un document care certifică înmatricularea acestora;

· au adresat întrebări cu privire la situaţia cetăţenilor care nu s-au înregistrat în Registrul electoral, dar care se prezintă în ziua votului pentru a-şi exercita dreptul de vot. În această problematică, reprezentaţii Ministerului Afacerilor Externe au precizat că alegătorii români vor putea vota pe liste suplimentare, în secţiile de votare organizate la misiunile diplomatice, oficiile consulare, și institutele culturale;

· au ridicat problema capacităţii tehnice şi umane a Poştei Române, în ceea ce priveşte rolul său în acest proces electoral. În acest sens, reprezentanţii Poştei Române au precizat că dispun de toate resursele pentru fluxul de transmitere, inclusiv pentru asigurarea elementelor de securitate legate de confecţionarea materialelor. De asemenea, aceştia au precizat că au acorduri deschise cu toate administraţiile poştale pentru două servicii: scrisoare de confirmare şi a serviciului expres; 

· au subliniat necesitatea posibilităţii de urmărire a parcursului plicului, în această privinţă, reprezentanţii Poştei Române precizând că poate fi identificată doar intrarea plicului pe teritoriul României;

· au reliefat importanţa campaniei de informare privind noile modificări legislative, cu atât mai mult cu cât în cadrul secţiilor de votare, organizate în urma solicitării a 100 de persoane, nu se va putea vota pe liste suplimentare;
· au arătat importanţa informării cetăţenilor români asupra faptului că furtul, pierderea sau distrugerea documentelor trebuie anunţată cu până la 20 de zile înainte de ziua votului;
· au sugerat ca numărul cererilor de înregistrare să fie cunoscut astfel încât să existe ulterior acţiuni de stimulare a înscrierii, concentrate pe zone precise;
· au accentuat importanţa unor consultări periodice, având în vedere complexitatea acestui proces electoral.

Dezbaterea a durat două ore iar întreaga dezbatere poate fi urmărită aici: 
https://www.youtube.com/channel/UCi_KTFcayVbkuSNxjkBDQpg

